Verkragtingslagoffer wat polisie vir miljoene dagvaar, vertel van angsnagArgieffoto Waarskuwing: Die berig bevat grafiese besonderhede en kan sensitiewe lesers ontstel. Andy Kawa, ŉ sakevrou van Gauteng, het Maandag getuig in die saak waarin sy die Suid-Afrikaanse Polisiediens (SAPD) vir byna R5,8 miljoen dagvaar vir die beweerde versuim om haar opspraakwekkende verkragtingsaak deeglik te ondersoek. Sy het Maandag in die Port Elizabeth-hooggeregshof getuig. Kawa soek byna agt jaar ná die gewelddadige aanval, wat 16 uur geduur het, geregtigheid by die polisie. Die siviele verhoor is vandeesweek in die Port Elizabeth-hooggeregshof hervat en Kawa sal na verwagting vandag self getuig. Maroela Media het vroeër berig Kawa dagvaar die SAPD vir R5,8 miljoen in skadevergoeding. Sy is op 9 Desember 2010 ontvoer toe sy op Kings Beach in Port Elizabeth gestap het. Sy is tussen die sandduine aangehou en 15 tot 16 uur lank om die beurt deur ŉ bende verkrag. Kawa kon die volgende dag van haar aanvallers ontsnap. Sy het in 2012 haar beweerde aanvallers uitgewys tydens ŉ optog op dieselfde strand, maar die aanklagte teen die twee mans is teruggetrek toe DNS-bewyse die twee mans nie met die aanval kon verbind nie. Die verweerders in die staat is die minister van polisie, brig. Ronald Koll en die twee ondersoekbeamptes in die saak, Matabata Madubedube en Adine Solomon. Kawa beweer die polisiediens het foutiewelik en nalatig opgetree in sy plig om haar bewering te ondersoek dat sy ontvoer, aangehou en verkrag is deur ŉ groep mans. Volgens die hofdokumente het die polisie ook versuim om die gebied rondom die parkeerterrein by Kings Beach te ondersoek waar daar ook by haar motor ingebreek is. Die polisie het na bewering ook traag gereageer op ŉ oproep deur drawwers wat Kawa ná die aanval bygestaan het. Volgens die hofdokumente het een van die ondersoekbeamptes beweer hy kon nie die saak behoorlik ondersoek nie weens ŉ gebrek aan vervoer en onvoldoende lugtyd op sy selfoon. Die ander ondersoekbeampte het versuim om ŉ identikit van Kawa se ontvoerders saam te stel. Kawa het Maandag in die hof getuig dat sy daardie dag per vliegtuig na Port Elizabeth is om dokumente te teken vir ŉ huis wat sy in Summerstrand vir haar ma gekoop het. Ná die papierwerk voltooi is, het sy omstreeks 14:30 op die strand gaan stap. Sy sê sy het goed gevoel omdat sy in staat was om vir haar ma ŉ huis te koop. Dit was warm en daar was baie mense op die strand. Terwyl sy met haar voete in die water gestaan en ŉ selfoonboodskap aan ŉ vriend getik het, het Kawa ŉ man gesien wat haar onmiddellik “ongemaklik” laat voel het. “Die oë, daar was iets in sy oë wat my aandag getrek het. Hy het sulke kwaai oë gehad.” Sy het vinnig na die parkeerterrein geloop waar haar motor was toe hy haar van agter gegryp het. “Hy het my ŉ paar keer geslaan en gesê as ek skree, sou hy my doodmaak.” Volgens haar het sy probeer ontsnap, maar die man het haar op die grond neergedruk en met ŉ mes teen haar keel gesê dat hy haar gaan doodmaak. Sy het dit as ŉ wonderwerk beskryf dat die aanvaller haar ŉ keuse gegee het om vermoor te word of “gehoorsaam” te wees en saam met hom te gaan. Kawa beweer die man het haar op ŉ oop stuk grond gedwing om haar klere uit te trek en sy is daarna met haar eie klere geblinddoek. Sy is toe verkrag. Sy het in dié stadium geglo daar is net een man. Haar ontvoerder het ŉ kortbroek aangehad, maar sy kon onderdeur haar blinddoek sien die man het nou ŉ langbroek aan. Sy het gedink die man was dalk “geestesversteurd en het heeltyd van klere verander”. Die man, wat glo vroeër uit die St Albans-gevangenis vrygelaat is, het later die aand met haar gepraat. Sy het gesê dit het donker geraak en die verkragting het die res van die aand aangehou. Kawa het volgens haar in geen stadium in die loop van die aand enige soekgeselskap of mense gehoor nie. Sy het wel ŉ helikopter gehoor en die man gevra of sy mag urineer in die hoop dat die helikopter die beweging sou registreer. Die oggend het sy glo gevoel hoe val haar motorsleutels op haar maag en die man het gesê sy mag loop. Sy het haar blinddoek versigtig afgehaal en gesien sy lê in ŉ yl beboste gebied. Sy het na drawwers daar naby gehardloop en geskree en gesmeek om hulp, maar niemand het gestop nie, behalwe een – Julian Britz. Die polisie is ontbied, maar Kawa beweer hulle het nooit opgedaag nie. Britz het haar na die Humewood-polisiestasie geneem. Kawa het gesê toe sy by die stasie aankom, het ŉ beampte uit die gebou gekom en gesê: “Is dit die vrou na wie ons deur die nag gesoek het?” Sy beweer sy moes die polisie vergesel na die toneel aangesien hulle dit nie kon opspoor nie. Sy sal Dinsdag verder getuig.